text: Bronzekalvens bortførere fortsat på fri fod
  12 januar 2014 kl. 16.18
  Syd- og Sønderjyllands Politi er søndag uden spor af, hvem der forsøgte at stikke af med Vardes bronzekalv tidlig lørdag morgen.
  Den over 100 kilo tunge bronzeskulptur står normalt på Nørrevold foran politistationen midt i Varde. Men ukendte gerningsmænd løftede den af soklen og gik tur med den tidligt lørdag morgen. Tyvene nåede ikke langt. For tyren blev fundet hundrede meter derfra ? gemt i en gyde.
  Den cirka 90 centimeter høje kalv står nu sikkert i et skur ved politistationen. Men Syd- og Sønderjyllands Politi har ingen spor i sagen om tyveriforsøget og ved heller ikke om, der er tale om drengestreger eller om det var metaltyve, der var på spil.
  